स्पष्ट है कि यदि पर्यावरण की रक्षा करनी है, तो फिर से गांवों की ओर जाना होगा। इसका अर्थ शहर में रहकर कमाये गये पैसे से वहां शहरों जैसी सुविधाएं जुटाना नहीं, अपितु सरल और साधारण जीवन शैली को अपनाना है। इसमें गाय केन्द्र बिन्दु बन सकती है। यदि नौकरी अथवा व्यापार के दौरान शहर में रहने वाले लोग अवकाश प्राप्ति के बाद वानप्रस्थ आश्रम के संतोषी जीवन का व्रत लेकर अपने मूल गांव में बसने लगें, तो उनके अनुभव और योग्यता का लाभ पूरे गांव के साथ-साथ गोवंश को भी मिलेगा।